CELEX: 32016D2273
Language: et
Date: 2016-12-15 00:00:00
Title: Komisjoni rakendusotsus (EL) 2016/2273, 15. detsember 2016, Kanadas tunnustatud börside Euroopa Parlamendi ja nõukogu määruse (EL) nr 648/2012 kohase samaväärsuse kohta (EMPs kohaldatav tekst )

16.12.2016   
            
            
               ET
            
            
               Euroopa Liidu Teataja
            
            
               L 342/51
            
         KOMISJONI RAKENDUSOTSUS (EL) 2016/2273,
   15. detsember 2016,
   Kanadas tunnustatud börside Euroopa Parlamendi ja nõukogu määruse (EL) nr 648/2012 kohase samaväärsuse kohta
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 4. juuli 2012. aasta määrust (EL) nr 648/2012 börsiväliste tuletisinstrumentide, kesksete vastaspoolte ja kauplemisteabehoidlate kohta, (1) eriti selle artikli 2a lõiget 2,
   ning arvestades järgmist:
   
               (1)
            
            
               Määrusega (EL) nr 648/2012 on börsivälistele tuletislepingutele kehtestatud kliirimise ja kahepoolse riskijuhtimisega seotud nõuded ning selliste lepingutega seotud aruandluskohustus. Määruse (EL) nr 648/2012 artikli 2 punktis 7 on börsiväline tuletisinstrument määratletud kui tuletisleping, millega ei tehta tehinguid reguleeritud turul Euroopa Parlamendi ja nõukogu direktiivi 2004/39/EÜ (2) artikli 4 lõike 1 punkti 14 tähenduses ega kolmanda riigi turul, mis on tunnistatud samaväärseks reguleeritud turuga vastavalt määruse (EL) nr 648/2012 artiklile 2a. Seepärast liigitatakse määruse (EL) nr 648/2012 kohaldamisel börsivälisteks tuletisinstrumentideks kõik tuletislepingud, mille korraldused täidetakse kolmanda riigi turul, mida ei ole tunnistatud samaväärseks reguleeritud turuga.
            
         
               (2)
            
            
               Vastavalt määruse (EL) nr 648/2012 artiklile 2a käsitatakse kolmanda riigi turgu samaväärsena reguleeritud turuga, kui see vastab õiguslikult siduvatele nõuetele, mis on samaväärsed direktiivi 2004/39/EÜ III jaotises sätestatud nõuetega, ning kui selle suhtes kohaldatakse asjaomases kolmandas riigis tõhusat ja pidevat järelevalvet ja riiklikku sundi.
            
         
               (3)
            
            
               Selleks et kolmanda riigi turgu käsitataks samaväärsena reguleeritud turuga direktiivi 2004/39/EÜ tähenduses, peaks kohaldatavate õiguslikult siduvate nõuete ning järelevalve- ja riikliku sunni korra sisuline tulemus olema samaväärne liidu nõuetega saavutatavate eesmärkidega. Kõnealuse samaväärsuse hindamise eesmärk on seega kontrollida, kas Kanadas tunnustatud börside suhtes kohaldatavad õiguslikult siduvad nõuded on samaväärsed direktiivi 2004/39/EÜ III jaotises sätestatud nõuetega ning kas kõnealuste turgude suhtes kohaldatakse tõhusat ja pidevat järelevalvet ja riiklikku sundi. Käesoleva otsuse vastuvõtmise kuupäeva seisuga tunnustatud börsi tegevusluba omavad turud peaksid seega olema määratletud turgudena, mida käsitatakse samaväärsetena reguleeritud turgudega direktiivi 2004/39/EÜ tähenduses.
            
         
               (4)
            
            
               Kanadas tegevusloa saanud tunnustatud börside õiguslikult siduvate nõuete struktuur on kolmetasemeline. Esimene tase koosneb provintsi ja territooriumi tasandi seadusandlusest, millega nähakse ette üldnõuded, mida kauplemiskohtade korraldajad peavad täitma, kui nad soovivad provintsis või territooriumil tegutseda. Tunnustatud börside suhtes kohaldatavad konkreetsemad ja üksikasjalikumad nõuded on kehtestatud riiklike õigusaktidega, mis moodustavad teise taseme. Riiklikke õigusakte võtavad vastu üksikute provintside ja territooriumide väärtpaberite reguleerimisasutused ning need hõlmavad selliseid valdkondi nagu õiglane juurdepääs ja läbipaistvus, kliirimine ja arveldamine, aruandlus- ja avalikustamiskohustused. Kolmanda taseme moodustavad tunnustamiskorraldused. Neid väljastab igale tunnustatud börsile tema pädev väärtpaberite reguleerimisasutus ning nendes on sätestatud iga tunnustatud börsi tegevusele kehtestatud nõuded. Kõigil väärtpaberite reguleerimisasutuste välja antud tunnustamiskorraldustel on seadusjõud ning neis sätestatud nõuete mittetäitmine kujutab endast väärtpabereid või kaubafutuure käsitlevate õigusaktide rikkumist.
            
         
               (5)
            
            
               Kanadas tunnustatud börside suhtes kohaldatavad õiguslikult siduvad nõuded annavad olulisi tulemusi, mis on direktiivi 2004/39/EÜ III jaotises sätestatud nõuetega samaväärsed järgmistes valdkondades: tegevusloa andmine, määratletusnõuded, juurdepääs tunnustatud börsile, organisatsioonilised nõuded, nõuded kõrgemale juhtkonnale, finantsinstrumentide kauplemisele lubamine, instrumentidega kauplemise peatamine ja nende kauplemiselt kõrvaldamine, tunnustatud börsil kehtivate nõuete järgimise kontrollimine ning juurdepääs kliirimis- ja arveldussüsteemidele.
            
         
               (6)
            
            
               Direktiivi 2004/39/EÜ alusel kohaldatakse kauplemiseelse ja -järgse läbipaistvuse nõudeid üksnes aktsiate suhtes, mis on lubatud kauplemisele reguleeritud turgudel. Ehkki aktsiad võidakse kauplemisele lubada Kanadas tegevusluba omavatel tunnustatud börsidel, leiab komisjon, et nimetatud nõuete hindamine ei ole käesoleva otsuse kohaldamisel asjakohane, kuna selle eesmärk on kontrollida neil turgudel täidetavate tuletislepingute puhul kolmandate riikide turgude suhtes kohaldatavate õiguslikult siduvate nõuete samaväärsust.
            
         
               (7)
            
            
               Seepärast tuleks järeldada, et Kanadas tegevusloa saanud tunnustatud börsidele kehtivad õiguslikult siduvad nõuded annavad samaväärseid tulemusi direktiivi 2004/39/EÜ III jaotises sätestatud nõuete tulemustega.
            
         
               (8)
            
            
               Väärtpaberite reguleerimisasutused vastutavad selliste tunnustatud börside reguleerimise ja järelevalve eest, kellele on antud nende jurisdiktsioonis tegevusluba. Muu hulgas kuulub nende järelevalvevolituste hulka õigus teha otsuseid seoses kauplemise ja sellega, kuidas toimub tunnustatud börsi äritegevus. Lisaks sellele on tunnustatud börsidel oma tunnustamiskorralduse tingimuste kohaselt kohustus teavitada väärtpaberite reguleerimisasutusi juhul, kui nad kahtlustavad oma osalisi ja nende kliente väärtpabereid käsitlevate õigusnormide rikkumises, samuti hoida väärtpaberite reguleerimisasutusi pidevalt kursis oma uurimistegevuse ja distsiplinaarmenetluste seisuga. Tunnustatud börsidel on oma järelevalvekohustuste täitmiseks spetsiaalselt uurimise ja kontrolliga tegelevad töötajad, kes jälgivad pidevalt kauplemist ja viivad turuosaliste kauplemisüksustes läbi kohapealset kontrolli. Samuti on väärtpaberite reguleerimisasutustel volitused kehtestada tunnustatud börsidele sanktsioone väärtpabereid käsitlevate õigusnormide (seadusandlikud aktid, riiklikud õigusaktid, eeskirjad ja tunnustamiskorraldustel) rikkumiste puhul. Sanktsioonide hulka kuuluvad trahvid, noomitused, tunnustamiskorralduse kehtetuks tunnistamine või tunnustuse peatamine, aga ka selliste uute tingimuste kehtestamine tunnustatud börsile, mida ta peab väärtpabereid käsitlevatele õigusnormidele vastamiseks täitma.
            
         
               (9)
            
            
               Seepärast tuleks järeldada, et selliste finantsturgude suhtes kohaldatakse Kanadas pidevalt tõhusat järelevalvet ja riiklikku sundi.
            
         
               (10)
            
            
               Seepärast tuleks Kanadas tegevusluba omavate tunnustatud börside puhul käsitada määruse (EL) nr 648/2012 artiklis 2a sätestatud tingimusi täidetuna.
            
         
               (11)
            
            
               Käesolev otsus põhineb Kanadas käesoleva otsuse vastuvõtmise ajal kohaldatavatel õiguslikult siduvatel nõuetel, mis käsitlevad tunnustatud börse. Komisjon peaks jätkuvalt pidevalt jälgima tunnustatud börside õigus- ja järelevalveraamistiku arengut ning käesoleva otsuse tegemise aluseks olevate tingimuste täitmist. Eelkõige peaks komisjon vaatama käesoleva otsuse läbi, võttes arvesse Euroopa Parlamendi ja nõukogu määruse (EL) nr 600/2014 (3) ja Euroopa Parlamendi ja nõukogu direktiivi 2014/65/EL (4) jõustumist.
            
         
               (12)
            
            
               Kanadas tunnustatud börside suhtes kohaldatavate õigus- ja järelevalvekordade korrapärane läbivaatamine ei piira komisjoni võimalust alustada ükskõik millal erakorralist läbivaatamist, kui asjakohased muutused sunnivad komisjoni käesoleva otsuse kohast samaväärsust uuesti hindama. Selline uuesti hindamine võib viia käesoleva otsuse kehtetuks tunnistamiseni.
            
         
               (13)
            
            
               Käesoleva otsusega ette nähtud meetmed on kooskõlas Euroopa väärtpaberikomitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Määruse (EL) nr 648/2012 artikli 2 punkti 7 kohaldamisel käsitatakse lisas esitatud Kanadas tunnustatud börse samaväärsetena direktiivi 2004/39/EÜ artikli 4 lõike 1 punktis 14 määratletud reguleeritud turgudega.
   Artikkel 2
   Käesolev otsus jõustub kahekümnendal päeval pärast selle avaldamist Euroopa Liidu Teatajas.
   
      Brüssel, 15. detsember 2016
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 201, 27.7.2012, lk 1.
   
      (2)  Euroopa Parlamendi ja nõukogu 21. aprilli 2004. aasta direktiiv 2004/39/EÜ finantsinstrumentide turgude kohta, millega muudetakse nõukogu direktiive 85/611/EMÜ ja 93/6/EMÜ ning Euroopa Parlamendi ja nõukogu direktiivi 2000/12/EÜ ja tunnistatakse kehtetuks nõukogu direktiiv 93/22/EMÜ (ELT L 145, 30.4.2004, lk 1).
   
      (3)  Euroopa Parlamendi ja nõukogu 15. mai 2014. aasta määrus (EL) nr 600/2014 finantsinstrumentide turgude kohta ning millega muudetakse määrust (EL) nr 648/2012 (ELT L 173, 12.6.2014, lk 84).
   
      (4)  Euroopa Parlamendi ja nõukogu 15. mai 2014. aasta direktiiv 2014/65/EL finantsinstrumentide turgude kohta ning millega muudetakse direktiive 2012/92/EÜ ja 2011/61/EL (ELT L 173, 12.6.2014, lk 349).
   
      LISA
      Artiklis 1 osutatud Kanada tunnustatud börsid:
      
                  a)
               
               
                  Bourse de Montréal Inc.
               
            
                  b)
               
               
                  Canadian Securities Exchange
               
            
                  c)
               
               
                  ICE Futures Canada, Inc.
               
            
                  d)
               
               
                  NGX Inc.
               
            
                  e)
               
               
                  TSX Inc.
               
            
                  f)
               
               
                  TSX Venture Inc.
               
            
                  g)
               
               
                  Alpha Exchange Inc.
               
            
                  h)
               
               
                  Aequitas Neo Exchange Inc.